སྤྱིར་ངོས་ཀྱིས་ཆོས་ལུགས་ཚང་མར་གུས་ཞབས་བྱེད་ཀྱི་ཡོད།དེའི་ནང་ནས་སངས་རྒྱས་པའི་ཆོས་འདི་ཡག་ཤོས་རེད།ཅེས་ངོས་ཀྱིས་ནམ་ཡང་བརྗོད་ཀྱི་མེད།བཅོམ་ལྡན་འདས་རང་ལ་མཚོན་ནའང་ཉན་ཐོས་ཀྱི་ཐེག་པ།རང་སངས་རྒྱས་ཀྱི་ཐེག་པ།ཐེག་ཆེན་ཐེག་པ་ཟེར་ནའང་མི་འདུག་བྱང་ཆུབ་སེམས་པའི་ཐེག་པ་གསུང་བཞིན་ཡོད།འདུལ་བྱའི་ཁམས་དང་མོས་པ་མི་འདྲ་བ་ཡོད་པར་བརྟེན་མི་འདྲ་བ་གསུང་བཞིན་ཡོད།ལྟ་གྲུབ་ཐོག་ནས་ཡིན་ནའང་ཤེར་ཕྱིན་གྱི་དངོས་བསྟན་སྟོང་ཉིད་ཀྱི་རིམ་པ་གཅིག་གསུང་བཞིན་ཡོད།གཞན་ཡང་དགོས་པའི་དབང་གིས་འཁོར་ལོ་མཐའ་མའི་ནང་དུ་མདོ་སྡེ་དགོངས་འབྲེལ་ལྟ་བུ་ཤེར་ཕྱིན་གྱི་དགོངས་པ་དྲང་དོན་དུ་བཀྲལ་བ་ལྟ་བུ་བཅོམ་ལྡན་འདས་རང་ཉིད་ཀྱིས་བཀའ་གནང་བ་ཞིག་རེད།